BCH สุดยอด! กำไร Q2/59 โต 59% แจกปันผล 0.07 บ./หุ้น XD 26 ส.ค.นี้
BCH สุดยอด! กำไร Q2/59 โต 59% มาที่ 156.29 ลบ. จากปีก่อน 98.20 ลบ. หลังรายได้เพิ่ม ขณะที่ช่วง 6 เดือนแรกมีกำไร 312.01 ลบ. โต 62% จากปีก่อน 193 ลบ. ใจดีแจกปันผล 0.07 บ./หุ้น XD 26 ส.ค.59 กำหนดจ่าย 13 ก.ย.นี้
16 ส.ค. 2559

บริษัท บางกอก เชน ฮอสปิทอล จำกัด (มหาชน) หรือ BCH รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 156.29  ล้านบาท หรือมีกำไรสุทธิ 0.06 บาทต่อหุ้น เพิ่มขึ้น 59% จากช่วงเดียวกันของปีก่อนที่มีกำไรสุทธิ 98.20 ล้านบาท หรือมีกำไรสุทธิ 0.04 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้น เนื่องจากรายได้รวมเพิ่มขึ้นจากงวดเดียวกันของปี 2558 เป็นเงิน 186.7 ล้านบาท ซึ่งแบ่งเป็น รายได้จากผู้ป่วยเงินสดเพิ่มขึ้น 97.3 ล้านบาท หรือคิดเป็นร้อยละ 11.3 รายได้จากกองทุนประกันสังคมเพิ่มขึ้น 77.0 ล้านบาท หรือคิดเป็นร้อยละ 16.2 รายได้จากโครงการประกันสุขภาพถ้วนหน้าเพิ่มขึ้น 2.3 ล้านบาท หรือคิดเป็นร้อยละ 15.5 และรายได้อื่นเพิ่มขึ้น 10.1 ล้านบาท หรือคิดเป็นร้อยละ 53.5
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 312.01ล้านบาท หรือ 0.13 บาทต่อหุ้น เพิ่มขึ้น 62% จากช่วงเดียวกันของปีก่อนที่มีกำไรสุทธิ193 ล้านบาท หรือ 0.08 บาทต่อหุ้น
นอกจากนี้บริษัทได้ประกาศจ่ายปันผลงวดดำเนินงานวันที่ 1 ม.ค. 2559 ถึงวันที่ 30 มิ.ย. 2559 เป็นเงินสดจำนวน 0.07บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 26 ส.ค. 2559 และกำหนดจ่ายเงินปันผลในวันที่ 13 ก.ย. 2559